DJNovice - julij 2024

**OBVESTILO – sprejet akt o neto ničelni tehnologiji, NZIA**

Obveščamo vas, da sta Evropski Parlament in Svet sprejela **Uredbo (EU) 2024/1735** Evropskega parlamenta in Sveta z dne 13. junija 2024 **o vzpostavitvi okvira ukrepov za krepitev ekosistema proizvodnje neto ničelnih tehnologij Evrope** in spremembi Uredbe (EU) 2018/1724, t.im. Net-Zero industry Act (NZIA), ki je dostopna na povezavi: [Uredba - EU - 2024/1735 - SL - EUR-Lex (europa.eu)](https://eur-lex.europa.eu/legal-content/SL/TXT/?uri=CELEX%3A32024R1735) in **prinaša določene obveznosti za naročnike**.

Cilj NZIA je spodbuditi industrijsko uvajanje neto ničelnih tehnologij, ki so potrebne za dosego podnebnih ciljev EU, in uporabiti moč enotnega trga za okrepitev vodilnega položaja Evrope na področju industrijskih zelenih tehnologij.

NZIA vsebuje poglavje o dostopu do trgov, ki uvaja obvezno uporabo necenovnih kriterijev za postopke javnih naročil, ki vključujejo neto ničelne tehnologije, dražbe za uvajanje obnovljivih virov energije in za druge oblike javne intervencije, ki spodbujajo nakup končnih neto ničelnih proizvodov za gospodinjstva in podjetja.

**Določbe za postopke javnega naročanja so opredeljene v 25. členu NZIA**. V njem so določene tri vrste zahtev, ki jih je treba upoštevati pri javnem naročanju, katerih predmet so neto ničelne tehnologije (op. pri čemer je seznam neto ničelnih tehnologij, ki spadajo na področje uporabe uredbe, opredeljen v prvem odstavku 4. člena NZIA), in sicer:

* kriterij okoljske trajnosti (prvi odstavek 25. člena),
* **dodaten (vsaj en) kriterij**, ki ga je treba izbrati med tremi kriteriji, povezanimi z vidiki sociale in zaposlovanja, kibernetsko varnostjo ter pravočasno dobavo (tretji odstavek 25. člena) in
* prispevek k odpornosti (sedmi odstavek 25. člena).

Medtem ko zahtevi po uporabi kriterijev za okoljsko trajnost in odpornost začneta veljati s sprejetjem povezanih izvedbenih aktov, pa je **dodaten kriterij obvezno uporabljati od 29. junija 2024 naprej**.

NZIA ne predpisuje konkretnejših izvedbenih pravil glede uporabe predpisanih necenovnih kriterijev, Evropska komisija pa v zvezi s tem napotuje na [Smernice Komisije (C(2024) 2650 final)](https://energy.ec.europa.eu/document/download/e48e9230-8990-4d38-a75c-c24db567cd22_en?filename=SWD_2024_300_1_EN_autre_document_travail_service_part1_v4.pdf) in [Priporočila (SWD(2024) 300 final)](https://eur-lex.europa.eu/legal-content/SL/TXT/PDF/?uri=PI_COM:C(2024)2650) državam članicam o zasnovi dražb za energijo iz obnovljivih virov, ki vključujejo smernice o uporabi necenovnih kriterijev, vključno s tistimi, ki se nanašajo na socialne vidike in vidike kibernetske varnosti, ki so upoštevne tudi za postopke javnega naročanja.

Pojem prispevka k odpornosti, uveden z NZIA, pa se nanaša na odporno oskrbo z neto ničelnimi tehnologijami, kot enega od glavnih ciljev uredbe, ki podpira energetsko neodvisnost in konkurenčno neto ničelno proizvodno industrijo v EU. Sedmi odstavek 25. člena uredbe podrobno določa, kako se navedena zahteva izvaja, in sicer tako, da kadar Evropska komisija ugotovi visoko odvisnost (nad 50 %) ali hitro naraščajočo odvisnost (odvisnost iz enega samega vira oskrbe nad 40 %, in se je ta hkrati v povprečju povečala za 10 odstotnih točk v obdobju v zadnjih dveh letih) iz enega samega vira oskrbe za neto ničelno tehnologijo ali njene glavne posebne komponente, morajo naročniki naročati tako, da podpirajo diverzifikacijo od tega edinega vira dobave, pri katerem obstaja odvisnost (največ 50 % vrednosti nabavljene neto ničelne tehnologije lahko izvira iz tega enega samega vira dobave). V ta namen morajo naročniki v postopke javnega naročanja vključevati posebne pogoje, ki se bodo morali upoštevati v času izvajanja vsakokratnega naročila, ki bodo vključevala neto ničelne tehnologije.

Omenjene tri vrste kriterijev je oz. bo treba uporabljati od različnih datumov dalje:

* obveza uporabe kriterijev okoljske trajnosti: za osrednje nabavne organe začne veljati z dnem veljavnosti izvedbenega akta, ki mora biti sprejet najkasneje do 30. marca 2025 (za naročila osrednjih organov nad 25 milijonov EUR). Za vsa druga naročila bodo omenjene zahteve veljale od dveh let po začetku veljavnosti NZIA, tj. šele od 1. julija 2026 naprej.
* **Zahteva po uporabi dodatnega merila velja za vse naročnike od 29. 6. 2024 – in sicer za tista javna naročila, katerih predmet je neto ničelna tehnologija.**
* Merilo odpornosti: natančen datum začetka uporabe še ni znan, ga bo pa treba uporabiti takoj, ko bo sprejet izvedbeni akt, ki določa seznam končnih proizvodov neto ničelne tehnologije in njihovih glavnih posebnih komponent in bodo na voljo posodobljene informacije o deležih dobave Unije s poreklom iz različnih tretjih držav, ki zajemajo končne izdelke neto ničelnih tehnologij in njihove glavne posebne komponente. Komisija si prizadeva za razvoj teh dveh dokumentov, in sicer v skladu z drugim odstavkom 29. člena v najkrajšem možnem času.

NZIA pa v izjemnih primerih, ki so taksativno opredeljeni v devetem odstavku 25. člena akta, omogoča odstopanje od upoštevanja zgoraj opredeljenih necenovnih kriterijev.

Več informacij o NZIA lahko najdete tudi na spodnjih povezavah:

[Net-Zero Industry Act - European Commission (europa.eu)](https://commission.europa.eu/strategy-and-policy/priorities-2019-2024/european-green-deal/green-deal-industrial-plan/net-zero-industry-act_en)

[The Net-Zero Industry Act (europa.eu)](https://single-market-economy.ec.europa.eu/industry/sustainability/net-zero-industry-act_en)

[Net-zero industry act: a benchmark for the manufacturing capacity of strategic net-zero technology products - Consilium (europa.eu)](https://www.consilium.europa.eu/en/infographics/net-zero-industry-act/#:~:text=Net-zero%20industry%20act%3A%20a%20benchmark%20for%20the%20manufacturing,2024%2C%20the%20Council%20adopted%20the%20net-zero%20industry%20act.)

**IZVEDENA PREDSTAVITEV PRENOVLJENIH TOLMAČENJ**

Direktorat za javno naročanje je dne 19. 6. 2024 izvedel brezplačno predstavitev prenovljenih tolmačenj.

Video predstavitev predavanja in prezentacija sta objavljeni na Portalu za elektronsko javno naročanje e-JN, pod [Izvedena spletna izobraževanja](https://ejn.gov.si/direktorat/profesionalizacija/izvedena-spletna-izobrazevanja.html).

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, **v času od 24. 6. do 31. 8. 2024** vsako sredo med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>